
E L Ő T E R J E S Z T É S

Sülysáp Város Önkormányzata Képviselő-testületének
2019. április 25-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2019. (IV. 25.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2019. március 21-i ülése óta 2 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	32/2019
	2019.03.21.
	A Sülysáp 724 és 726 hrsz. alatti földrészletek értékesítése az EBM részére
	2019.04.20.
	Végrehajtva

	33/2019
	2019.03.21.
	Sülysáp 0406/37 hrsz.-ú ingatlan értékesítése az ST Parcel Fuvarozó BT. részére
	2019.04.20.
	Végrehajtva


II. Tájékoztató az előző ülés óta történt fontosabb eseményekről

A március 21-i ülésünk óta az alábbi fontosabb események történtek:

Az Országos Mentőszolgálat illetékes munkatársa ismételten látogatást tett Sülysápon, és megtekintettük azokat a helyszíneket, ahol a régóta tervezett mentési pont kialakítható és esetlegesen a későbbiekben mentőállomássá fejleszthető. Figyelembe véve, hogy az egészségközpontunk hamarosan elkészül, a mentési pont kialakítására akár a most még egészségügyi funkciót ellátó néhány ingatlanunk is alkalmas lehet, mint például a Fő utcai vagy a Losonci utcai háziorvosi rendelő, illetve a gyermekorvosi rendelő, továbbá a jelenleg üresen álló FŐGÁZ irodaépület. Az épületek megtekintését követően alaprajzokat és – az épületek településen belüli elhelyezkedésről – térképeket kért az OMSZ munkatársa. Ezeket megküldtük a részükre, ezt követően várhatóan a mentőszolgálat további illetékesei is megtekintik a helyszíneket. 

Amint az a lejárt határidejű határozatokról szóló részből is kiderül, az ST Parcel Kft.-vel a telekalakítási folyamatok végére érkeztünk, és aláírtuk a területvásárlási szerződést, valamint a korábban megkötött szerződést felbontottuk. Az ebm-papst Hungary Kft.-vel szintén aláírásra kerület az adásvételi szerződés.
Április első napjaiban 20 darab virágládát helyeztünk ki, elsősorban az önkormányzati intézmények közelében. A virágládák beültetését és gondozását egy helyi vállalkozás szerződéses keretek között végzi. 

Még 2017-ben döntöttünk arról, hogy egy uniós pályázati kiírásra pályázatot nyújtunk be, melynek keretében külterületi utakat újítunk fel, és ezeknek az utaknak a gondozásához szükséges eszközöket (traktor, gréderadapter) vásárolunk. Mostanra végre megérkezett a támogató okirat, melynek értelmében 99,1 millió forintot sikerült elnyerni e céljaink megvalósítására. 

A 2018-as Városnap és Mackó fesztivál finanszírozására benyújtott LEADER pályázatunkkal kapcsolatban is döntés született, szerencsére pozitív döntés, és 7,2 millió forintos támogatást ítéltek meg a két program lebonyolítására, amit nyilvánvalóan már fel is használtunk, így a költségeink elszámolására hamarosan sor kerülhet.

Viszonylag gyorsan, máris eredmény született egy januárban beadott pályázatunk kapcsán is. Nevezetesen az Innovációs és Technológiai Minisztérium által hulladéklerakók felszámolására kiírt pályázatról van szó, melynek keretében 2,4 millió forint támogatást igényeltünk, elsősorban külterületeinken elhagyott hulladékok összegyűjtésére és ártalmatlanítására. A napokban megérkezett a támogató döntésről szóló értesítés, mely szerint a teljes igényelt összeget elnyertük a pályázat megvalósításához. 

Április 4-én a tápióbicskei csata 170. évfordulója alkalmából a csata helyszínén megrendezett megemlékezésen városunk nevében alpolgármester úrral helyeztem el koszorút az emlékműnél. Mint minden évben, idén is a csatát követő napon április 5-én vonultak át Sülysápon a katonai hagyományőrzők, akiket a piactéren fogadtunk a Sülysápi Móra Ferenc Általános Iskola diákjaival és a Vasút utcai óvodába járó gyerekekkel.

